
Termoelektromos tulajdonságú szénnanocsőszőnyeg/vezető polimer kompozit előállítása és jellemzése

A termoelektromos anyagokban hőmérséklet gradiens hatására potenciálkülönbség indukálódik (Seebeck-effektus), illetve ugyanezen anyagokban feszültségkülönbség esetén hőmérséklet gradiens alakul ki (Peltier-effektus). Ezen sajátságaik miatt a termoelektromos anyagok mind hűtésre/fűtésre (Peltier-elem), mind pedig energiatermelésre alkalmasak.
Napjainkra a termoelektromos hatékonyság növelésére két irányvonal alakult ki. Az első termoelektromos struktúrák kialakításával, míg a második új termoelektromos anyagok fejlesztésével próbálja elérni célját. Ilyen kutatások alapanyagaként a vezető polimerek ideális jelölteknek bizonyultak, hiszen ígéretes tulajdonságokkal (mind termoelektromos mind pedig fizikai) rendelkező anyagok. Seebeck-koefficiensuk nagy (mV/K nagyságrendű is lehet), hővezetési tényezőjük pedig kedvezően kicsi. Alkalmazásukat csupán fajlagos vezetésük korlátozza. Ezen tulajdonságuk akár adalékolással (ez másik két tulajdonságukat is befolyásolja), akár nanokompozit anyagok kialakításával növelhető.
Munkánk során poli(3-hexil-tiofén) (P3HT) poli(3,4-etilén-dioxi-tiofén) (PEDOT) és egy kombinált poli(3,4-etilén-dioxi-tiofén)/nátrium-polisztirol-szulfonát (PEDOT:NaPSS) elektrokémiai leválasztását valósítottuk meg nagyfokú rendezettség mutató többfalú szénnanocső (MWCNT) szőnyegekbe. A különböző módszerekkel történő leválasztás után a vezető polimer/MWCNT nanokompozitok elektrokémiai jellemzését ciklikus voltammetriával végeztük. A kompozitok szerkezetét Pásztázó Elektron Mikroszkópia, valamint Raman Spektroszkópia segítségével vizsgáltuk. Eredményeink bizonyítják, hogy a polimer leválása az MWCNT szőnyegek belsejébe, magukra a szálakra történt. A vezető polimer/MWCNT nanokompozitok termoelektromos tulajdonságát Seebeck-koefficiensük és a vezetésük alapján meghatároztuk.



